CELEX: 32021D1358
Language: ro
Date: 2021-06-30 00:00:00
Title: Decizia (UE) 2021/1358 a Comisiei din 30 iunie 2021 de autorizare a Slovaciei să aplice o prelungire a anumitor perioade specificate la articolul 11 din Regulamentul (UE) 2021/267 al Parlamentului European și al Consiliului [notificată cu numărul C(2021) 4629] (Numai textul în limba engleză este autentic)

16.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 293/8
               
            
         DECIZIA (UE) 2021/1358 A COMISIEI
         din 30 iunie 2021
         de autorizare a Slovaciei să aplice o prelungire a anumitor perioade specificate la articolul 11 din Regulamentul (UE) 2021/267 al Parlamentului European și al Consiliului
         
            
               [notificată cu numărul C(2021) 4629]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/267 al Parlamentului European și al Consiliului din 16 februarie 2021 de stabilire a unor măsuri specifice și temporare, în contextul persistenței crizei provocate de pandemia de COVID-19, privind reînnoirea sau prelungirea anumitor certificate, licențe, permise și autorizații, amânarea anumitor controale periodice și formări periodice în anumite domenii ale legislației din sectorul transporturilor și prelungirea anumitor perioade menționate în Regulamentul (UE) 2020/698 (1), în special articolul 11 alineatul (4),
         întrucât:
         
                     (1)
                  
                  
                     Articolul 11 alineatul (1) din Regulamentul (UE) 2021/267 prelungește valabilitatea permiselor mecanicilor de locomotivă care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (2)
                  
                  
                     Articolul 11 alineatul (2) din Regulamentul (UE) 2021/267 prelungește termenele pentru finalizarea, de către titularul unui permis de mecanic de locomotivă, a verificărilor periodice care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (3)
                  
                  
                     Prin scrisoarea din 7 mai 2021, Slovacia a prezentat o cerere motivată de autorizare a aplicării unor prelungiri ale anumitor perioade specificate la articolul 11 alineatele (1) și (2) din Regulamentul (UE) 2021/267. Slovacia a furnizat informații suplimentare în sprijinul cererii sale la data de 31 mai 2021.
                  
               
                     (4)
                  
                  
                     Prin cererea sa motivată, Slovacia urmărește să obțină autorizația de a aplica o prelungire cu patru luni a perioadelor cuprinse între 1 septembrie 2020 și 30 iunie 2021, specificate la articolul 11 alineatele (1) și (2) din Regulamentul (UE) 2021/267, precum și autorizația de a aplica o prelungire cu patru luni a perioadelor de 10 luni specificate la articolul 11 alineatele (1) și (2) din Regulamentul (UE) 2021/267.
                  
               
                     (5)
                  
                  
                     Conform informațiilor furnizate de Slovacia, este probabil ca, în statul membru respectiv, reînnoirea permiselor mecanicilor de locomotivă și finalizarea verificărilor periodice de către titularii acestora să rămână imposibil de realizat și după data de 30 iunie 2021, din cauza măsurilor luate de Slovacia pentru a preveni sau a limita răspândirea COVID-19.
                  
               
                     (6)
                  
                  
                     Printre măsurile luate pentru a limita răspândirea COVID-19, guvernul Slovaciei a impus o interdicție privind adunările publice de mai mult de șase persoane, un ordin privind munca la domiciliu și o interdicție de circulație. Potrivit acestui stat membru, din cauza acestor măsuri, în perioada ianuarie-aprilie 2021 nu era fezabil să se finalizeze formarea necesară pentru reînnoirea valabilității permiselor mecanicilor de locomotivă.
                  
               
                     (7)
                  
                  
                     Pe baza informațiilor furnizate de Slovacia, în perioada cuprinsă între 19 aprilie și 15 mai 2021, când situația pandemiei a început încet să se îmbunătățească, s-a permis organizarea formărilor periodice, deși acestea au fost supuse anumitor restricții. Numărul de participanți permis la fiecare curs de formare a fost redus în mod semnificativ, iar unitățile de formare au impus prezentarea unui test COVID-19 negativ la efectuarea controalelor.
                  
               
                     (8)
                  
                  
                     Potrivit Slovaciei, începând cu 15 mai 2021, măsurile dispuse de guvern au fost relaxate, iar instituțiile de învățământ au fost ulterior în măsură să reia cursurile de formare. Cu toate acestea, în contextul cursurilor de formare, este necesar în continuare să se păstreze o distanță de doi metri între participanți. Acest lucru are drept rezultat faptul că doar un număr mic de participanți pot fi prezenți la fiecare curs de formare.
                  
               
                     (9)
                  
                  
                     Pe baza informațiilor furnizate de Slovacia, deși formările periodice au fost reluate, finalizarea activităților de formare restante se aplică în statul membru respectiv și altor categorii de personal decât mecanicii de locomotivă, care sunt considerate la fel de necesare pentru performanța și securitatea activităților de transport feroviar. Potrivit Slovaciei, certificatele de competență profesională pentru alte categorii de personal decât mecanicii de locomotivă au fost și ele prelungite în continuare, în temeiul legislației naționale. Prin urmare, este necesar să se organizeze noi cursuri de formare, nu numai pentru formarea mecanicilor de locomotivă, ci și pentru ceilalți profesioniști.
                  
               
                     (10)
                  
                  
                     Conform informațiilor furnizate de Slovacia, în acest stat membru există o singură instituție de învățământ care asigură formarea și controlul periodic al profesioniștilor din domeniul transportului feroviar, inclusiv a mecanicilor de locomotivă; alte două unități sunt autorizate numai să ofere formare mecanicilor de locomotivă și numai în ceea ce privește partea tehnică. Slovacia estimează că numărul mecanicilor de locomotivă care trebuie să fie examinați este ridicat – cel puțin 993 de persoane din primele două întreprinderi feroviare, ca mărime, trebuie să efectueze o formare periodică, ținând cont de faptul că există 43 de companii feroviare care furnizează servicii de transport de călători și de mărfuri în Slovacia. Prin urmare, acest stat membru estimează că unitățile de formare existente nu vor avea capacitatea de a face față acestei creșteri bruște a numărului de examinări până la 30 iunie 2021.
                  
               
                     (11)
                  
                  
                     Conform estimărilor din Slovacia, întârzierile acumulate în finalizarea verificărilor periodice ale titularilor de permise de mecanic de locomotivă ar urma să fie eliminate în termen de patru luni.
                  
               
                     (12)
                  
                  
                     Pe baza informațiilor furnizate de Slovacia, valabilitatea permiselor mecanicilor de locomotivă și a controalelor aferente se referă numai la mecanicii de locomotivă care au mulți ani de experiență profesională în conducerea vehiculelor feroviare. În consecință, prelungirile solicitate nu ar trebui să conducă la riscuri disproporționate în ceea ce privește siguranța și securitatea transporturilor.
                  
               
                     (13)
                  
                  
                     Prin urmare, este oportun ca Slovacia să fie autorizată să aplice o prelungire cu patru luni a perioadelor cuprinse între 1 septembrie 2020 și 30 iunie 2021, specificate la articolul 11 alineatele (1) și (2) din Regulamentul (UE) 2021/267, și să aplice o prelungire cu patru luni a perioadelor de 10 luni specificate la articolul 11 alineatele (1) și (2) din regulamentul respectiv.
                  
               
                     (14)
                  
                  
                     Slovacia a fost de acord ca prezenta decizie să fie adoptată și notificată în limba engleză,
                  
               ADOPTĂ PREZENTA DECIZIE:
         
            Articolul 1
            Slovacia este autorizată să aplice următoarele prelungiri ale perioadelor specificate la articolul 11 alineatele (1) și (2) din Regulamentul (UE) 2021/267:
            
                        (a)
                     
                     
                        o prelungire cu patru luni a perioadelor cuprinse între 1 septembrie 2020 și 30 iunie 2021, specificate la articolul 11 alineatele (1) și (2) din Regulamentul (UE) 2021/267; și
                     
                  
                        (b)
                     
                     
                        o prelungire cu patru luni a perioadelor de 10 luni specificate la articolul 11 alineatele (1) și (2) din regulamentul respectiv.
                     
                  
         
            Articolul 2
            Prezenta decizie se adresează Republicii Slovace.
         
         
            Adoptată la Bruxelles, 30 iunie 2021.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 60, 22.2.2021, p. 1.